b'\n_START_ARTICLE_\nLuka (Italija)\n_START_SECTION_\nIstorija\n_START_PARAGRAPH_\nLuk\xc4\x85 \xc4\xafk\xc5\xabr\xc4\x97 etruskai (n\xc4\x97ra anks\xc4\x8diau buvusios lig\xc5\xabr\xc5\xb3 gyvenviet\xc4\x97s p\xc4\x97dasak\xc5\xb3), 180 m. pr. m. e. ji tapo Romos kolonija. Istorinis centras i\xc5\xa1laik\xc4\x97 rom\xc4\x97ni\xc5\xa1k\xc4\x85 gatvi\xc5\xb3 i\xc5\xa1planavim\xc4\x85, o Piazza San Michele antikoje buvo forumas. Piazza dell\xe2\x80\x99Anfiteatro aik\xc5\xa1t\xc4\x97je matyti amfiteatro liekanos. 56 m. pr. m. e. \xc4\x8dia \xc4\xafvyko susirinkimas, kuris \xc4\xaftvirtino Pirmojo triumvirato vir\xc5\xa1enyb\xc4\x99._NEWLINE_Fredianas, airi\xc5\xb3 vienuolis, buvo Lukos vyskupu V a. Miest\xc4\x85 nusiaub\xc4\x97 Odoakras, pirmasis germani\xc5\xa1kas Italijos karalius. Luka buvo svarbus miestas ir tvirtov\xc4\x97 VI a., kai Narsas j\xc4\xaf kelis m\xc4\x97nesius apgul\xc4\x97 553 m. Valdant lombardams \xc4\x8dia buvo \xc4\xafsik\xc5\xabr\xc4\x99s kunigaik\xc5\xa1tis, kuris kal\xc4\x97 savo monetas. Lukos \xc5\xa0ventasis veidas (Volto Santo), kur\xc4\xaf, teigiama, i\xc5\xa1kal\xc4\x97 Nikodemas, atvyko \xc4\xaf Luk\xc4\x85 742 m. Miestas praturt\xc4\x97jo prekiaudamas \xc5\xa1ilku XI a. ir jo \xc5\xa1ilkas konkuravo su Bizantijos. X\xe2\x80\x93XI a. Luka buvo Toskanos margravato, kuris teori\xc5\xa1kai buvo \xc5\xa0ventosios Romos imperatoriaus vasalas, sostin\xc4\x97._NEWLINE_Po Matildos Toskaniet\xc4\x97s mirties 1160 m. atsirado konstitucija ir miestas tapo nepriklausomu. Beveik 500 met\xc5\xb3 Luka buvo nepriklausoma respublika. Piet\xc5\xb3 lig\xc5\xabrijoje ir \xc5\xa1iaur\xc4\x97s Toskanoje Malaspinos \xc5\xa1eima tur\xc4\x97jo daug vald\xc5\xb3. Dant\xc4\x97s Dievi\xc5\xa1kojoje Komedijoje yra daug u\xc5\xbeuomin\xc5\xb3 \xc4\xaf to meto Lukos feodalines \xc5\xa1eimas. I\xc5\xa1tremtas Dant\xc4\x97 daug laiko praleido Lukoje._NEWLINE_1273 m. ir v\xc4\x97l 1277 m. Luk\xc4\x85 vald\xc4\x97 gvelf\xc5\xb3 capitano del popolo (liaudies kapitonas) Luchetto Gattilusio. 1314 m. d\xc4\x97l vidini\xc5\xb3 rieten\xc5\xb3 Uguccione della Faggiuola i\xc5\xa1 Pizos tapo Lukos valdovu. Po dvej\xc5\xb3 met\xc5\xb3 lukie\xc4\x8diai j\xc4\xaf i\xc5\xa1vijo, o miest\xc4\x85 atidav\xc4\x97 kitam condottiere Castruccio Castracani, kuriam valdant Luka tapo galingiausia valstybe Centrin\xc4\x97je Italijoje. Luka var\xc5\xbe\xc4\x97si su Florencija iki Castracani mirties 1328 m. Altopas\xc4\x8dijo m\xc5\xab\xc5\xa1yje 1325 m. rugs\xc4\x97jo 22-23 d. Castracani nugasl\xc4\x97jo Florencijos gvelfus. U\xc5\xbe tai Liudvikas IV Bavaras jam pasi\xc5\xabl\xc4\x97 Lukos kunigaik\xc5\xa1\xc4\x8dio post\xc4\x85. Castracani kapas yra San Francesco ba\xc5\xbeny\xc4\x8dioje. Makiavelis para\xc5\xa1\xc4\x97 jo biografij\xc4\x85. 1408 m. Lukoje \xc4\xafvyko susirinkimas tur\xc4\x97j\xc4\x99s u\xc5\xbebaigti schizm\xc4\x85 tarp popie\xc5\xbei\xc5\xb3. Kai Liudvikas Bavaras u\xc5\xbe\xc4\x97m\xc4\x97 miest\xc4\x85, pardav\xc4\x97 turtingam genujie\xc4\x8diui Gherardino Spinola, o po to jis ateteko Jonui, Bohemijos karaliui. U\xc5\xbestatyta Rosiams i\xc5\xa1 Parmos, Luka j\xc5\xb3 buvo atiduota Martino della Scala i\xc5\xa1 Veronos, parduota Florencijai, atiduota Pizai, o po to i\xc5\xa1 dalies i\xc5\xa1laisvinta Karolio IV ir atiduota valdyti jo vikarui. Luka sugeb\xc4\x97jo i\xc5\xa1 prad\xc5\xbei\xc5\xb3 kaip demokratija, o po 1628 m. kaip oligarchija i\xc5\xa1saugoti savo nepriklausomyb\xc4\x99 kartu su Genuja ir Venecija iki pat Pranc\xc5\xabzijos revoliucijos 1789 m._NEWLINE_1805 m. Napoleonas u\xc5\xbe\xc4\x97m\xc4\x97 Luk\xc4\x85 ir atidav\xc4\x97 seseriai Elizai Bonaparte valdyti kaip "Etruskijos karalienei". Po 1815 m. Luk\xc4\x85 vald\xc4\x97 burbonai kaip atskir\xc4\x85 Lukos hercogyst\xc4\x99, o 1847 m. miestas tapo Toskanos kunigaik\xc5\xa1tyst\xc4\x97s dalimi, o v\xc4\x97liau atiteko Italijos karalystei.'